**Saistošo noteikumu Nr.8/2022 „Interešu un pieaugušo neformālās izglītības programmu licencēšanas kārtība” paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1.Saistošo noteikumu nepieciešamības pamatojums | Saskaņā ar Administratīvo teritoriju un apdzīvoto vietu likuma pārejas noteikumu 17. punktu 2021. gada pašvaldību vēlēšanās ievēlētā novada dome izvērtē bijušo novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Šobrīd ir spēkā esoši visu četru vēsturisko novadu saistošie noteikumi.  Lai pašvaldības atbalsta veidi un interešu izglītības un pieaugušo neformālās izglītības licencēšanas kārtība būtu ērti un vienoti pieejama fiziskām un juridiskām personām jaunizveidotajā Ogres novadā, nepieciešams apstiprināt jaunus saistošos noteikumus un atcelt vēsturisko novadu saistošos noteikumus. |
| 2.Īss saistošo noteikumu satura izklāsts | Saistošie noteikumi nosaka kārtību, kādā Ogres novada pašvaldība īsteno pašvaldības kompetenci – izsniegt licences juridiskām un fiziskām personām, (izņemot valsts un pašvaldības izglītības iestādes), interešu un pieaugušo neformālās izglītības programmu īstenošanai. |
| 3.Informācija par saistošo noteikumu ietekmi uz pašvaldības budžetu | Lēmumam nav tiešas ietekmes uz pašvaldības budžetu. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošo noteikumu īstenošanas rezultātā var tikt veicināta jaunu interešu izglītības un pieaugušo neformālās izglītības programmu īstenošana. Jaunas programmas veicinātu organizāciju sadarbību ar uzņēmējiem, nodrošinātu iespēju bērniem un jauniešiem apgūt jaunas prasmes, pieaugušajiem stiprināt esošās kompetences un apgūt jaunas, kas uzlabotu bērnu, jauniešu un pieaugušo prasmes un stiprinātu darba spēka kvalitāti. |
| 5. Informācija par administratīvajām procedūrām | Licences saņemšanai licences pieprasītājs pašvaldībā iesniedz pieteikumu un programmu saistošajos noteikumos noteiktajā kārtībā. Saskaņā ar saņemtajiem dokumentiem Interešu izglītības un pieaugušo neformālās izglītības programmu licencēšanas komisija pieņem lēmumu par licences izsniegšanu.  Komisijas pieņemto lēmumu var apstrīdēt viena kalendārā mēneša laikā no lēmuma paziņošanas brīža pašvaldības domē. Domes pieņemto lēmumu var apstrīdēt Administratīvajā rajona tiesā. |
| 6. Informācija par konsultācijām ar privātpersonām | Saistošo noteikumu izstrādes procesā konsultācijas ar privātpersonām nav veiktas. |

Ogres novada domes priekšsēdētājs E.Helmanis